KYK: 6 dood nadat sikloon Bulbul land tref | Netwerk24
Ses mense is dood en meer as twee miljoen mense het die nag in stormskuilings deurgebring, nadat sikloon Bulbul die kus van Indië en Bangladesj teen sowat 120 km/h getref het, berig Telangana Today (hyperlink), ’n Indiese nuusblad.
Hawes en lughawens in albei lande is gesluit.
Sikloon Bulbul net voor hy Indië en Bangladesj getref het. Foto: Getty
’n Man is dood toe ’n ontwortelde boom in Kolkata op hom geval het, terwyl ’n ander een dood is toe ’n muur naby die Odisha-staat in duie gestort het.
Nog vier mense is dood toe bome in Bangladesj op hulle geval het, het amptenare aan AFP gesê.
Volgens Reuters is een van die oorledenes ’n 60-jarige visserman wat geweier het om skuiling te soek. ’n Boom het hom binne sy huis dood geval.
’n 52-jarige vrou het wél skuiling gesoek en is dood toe sy Sondag terugkeer na haar huis en ’n boom op die huis val.
Daar was nie veel skade in die vlugtelingkampe suidoos van Bangladesj, waar honderdduisende vlugtelinge van Mianmar woon nie.
Meer as twee miljoen inwoners van Bangladesj se kusstreke is Saterdag in 5 558 skuilings gehuisves. Benewens die sterk wind is sommige kusgebiede oorstroom.
Ongeveer 1 200 mense is op die Saint Martin-eiland gestrand, het Enamur Rahman, junior minister vir rampbestuur en -verligting aan Reuters gesê. Almal sal gered word, het hy bevestig.
Mamata Banerjee, minister van Wes-Bengal, het in ’n twiet gesê sy het later vandag ’n vergadering in Kakdwip om die noodlenigingsmaatreëls te hersien.
Indië se Wes-Bengal- en Odisha-state kry sedert Saterdagoggend swaar reën en honderde bome is reeds ontwortel.
Die sikloon-seisoen in die Bengaalse baai kan van April tot Desember duur. In 1999 het ’n supersikloon vir 30 uur aan die kus van die Odisha-staat gewoed en 10 000 mense is dood. – saamgestel deur Jana Marx
#WestBengal: Water-logging in parts of Kolkata following rainfall in the region due to #CycloneBulbul. pic.twitter.com/WJ6K88wIdO
— Jan Astra (@janastranewseng) November 10, 2019
#RT @DDNewsLive: Cyclone Bulbul passes over eastern side of Sagar island in the Ganges Delta; more than 1.5 lakh people evacuated; the storm to hit Khulna in Bangladesh at around Midnight. pic.twitter.com/9og4VucHXk
— DD News Andhra (@DDNewsAndhra) November 10, 2019
Meer oor: Indië | Bangladesj | Wêreld